Ľ. Kaník, predseda Správnej rady Sociálnej poisťovne: (2003-06-25):
Predkladaný materiál bol spracovaný v zmysle zákona č. 563/1991 Zb. o účtovníctve a príslušného opatrenia ministerstva financií, ktorým sa ustanovuje účtovná osnova a postupy účtovania. Správna rada Sociálnej poisťovne ho prerokovala na svojej schôdzi konanej dňa 31. marca 2003. Návrh účtovnej uzávierky pozostáva z dvoch častí, z účtovného výkazu, Súvahy a výkazu ziskov a strát a doplňujúcich údajov k tomuto výkazu a z prehľadu o tvorbe a použití jednotlivých fondov Sociálnej poisťovne v roku 2002, kde v textovej časti doplnenej tabuľkovými prehľadmi a grafmi je hodnotenie vývoja príjmov, tvorba fondov, základného fondu nemocenského poistenia, základného fondu dôchodkového zabezpečenia, základného fondu poistenia zodpovednosti za škodu, správneho fondu a rezervného fondu a ich použitie. V súlade so zákonom č. 242/2001 Z. z., ktorým sa mení a dopĺňa zákon č. 100/1988 Zb. o sociálnom zabezpečení v znení neskorších predpisov a zákon Národnej rady č. 274/1994 Z. z. o Sociálnej poisťovni v znení neskorších predpisov, začala Sociálna poisťovňa od 1. 4. 2002 vykonávať poistenie zodpovednosti zamestnávateľa za škodu pri pracovnom úraze a pri chorobe z povolania, ktoré prevzala zo Slovenskej poisťovne. Výsledky, ktoré dosiahla Sociálna poisťovňa v roku 2002, je potrebné hodnotiť pozitívne. Hospodárenie v bežnom roku skončilo s prebytkom v sume 566,472 mil. Celkové hospodárenie Sociálnej poisťovne vrátane prevodov z minulého roku sa skončilo v sume 5,501 855 mld. V pozitívnom smere boli zdroje ovplyvnené vyšším ako v rozpočte predpokladaným vymeriavacím základom, z ktorého odvádzali poistné zamestnávatelia a samostatne zárobkovo činné osoby, a vyššou úspešnosťou výberu poistného. Na oblasť výdavkov malo vplyv oproti rozpočtu nižšie čerpanie prostriedkov na dávky nemocenského poistenia, čo bolo spôsobené nižším percentom pracovnej neschopnosti. Na tomto výsledku hospodárenia sa podieľa aj prebytkové hospodárenie v základnom fonde poistenia zodpovednosti za škodu a úspora v správnom fonde. Hoci výsledky hospodárenia sú pozitívne, nebolo možné zvrátiť nepriaznivý vývoj medzi zdrojmi a výdavkami v základnom fonde dôchodkového zabezpečenia, z ktorého sa vyplácajú dôchodky. Z dôvodu nesolventnosti tohto základného fondu, ktorá je trvale evidovaná od roku 1999, musela Sociálna poisťovňa v priebehu roku 2002 riešiť problém spojený so zabezpečením zdrojov na krytie výdavkov na dávky dôchodkového zabezpečenia. Pri riešení deficitu postupovala Sociálna poisťovňa v súlade s ustanovením § 37a zákona č. 274/1994 Z. z. v znení neskorších predpisov, v zmysle ktorého Správna rada Sociálnej poisťovne rozhodla o poskytnutí finančnej výpomoci zo základného fondu nemocenského poistenia do základného fondu dôchodkového zabezpečenia, a s ustanovením § 39 citovaného zákona umožňujúceho o. i. použiť rezervný fond na krytie dávok dôchodkového zabezpečenia, na úhradu ktorých nie je dostatok finančných prostriedkov v základnom fonde dôchodkového zabezpečenia. Na vykrytie deficitu základného fondu dôchodkového zabezpečenia použila Sociálna poisťovňa zostatok finančných prostriedkov z minulých rokov v tomto fonde vo výške 829,383 mil., ďalej, finančné prostriedky základného fondu nemocenského poistenia vo výške 4,000 036 mld. a rezervného fondu vo výške 900 000. Teda spolu vykryla deficit v sume 6,089 383 mld. korún. Ako ste mohli zistiť, v návrhu účtovnej uzávierky Sociálnej poisťovne je priložená kópia správy nezávislého audítora  o audite tejto účtovnej uzávierky. Hoci z právnych predpisov nevyplýva povinnosť auditu účtovnej uzávierky Sociálnej poisťovne, audit bol zabezpečený a vykonaný. Nezávislá audítorská spoločnosť konštatovala, že riadna účtovná uzávierka zostavená k 31. 12. vyjadruje verne a vo všetkých významných súvislostiach jej majetkovú a finančnú situáciu, vlastné zdroje krytia stálych a obežných aktív, ako aj výsledok hospodárenia v súlade so zákonom o účtovníctve. Vzhľadom na stanovisko samosprávnych orgánov Sociálnej poisťovne k návrhu účtovnej uzávierky tejto inštitúcie, ako aj na výsledky auditu dovoľujem si vás požiadať o prijatie uznesenia odporúčajúceho predložený návrh účtovnej uzávierky Sociálnej poisťovne za rok 2002 schváliť. Ďakujem za pozornosť. P. Rusko, podpredseda NR SR: Ďakujem pekne, pán minister. Dávam slovo poverenej členke výboru pre sociálne veci a bývanie poslankyni Ľubici Navrátilovej, aby podala správu o výsledku prerokovania návrhu vo výboroch Národnej rady. Pani poslankyňa, máte slovo. Ľ. Navrátilová, poslankyňa: Vážený pán predsedajúci, kolegyne, kolegovia, dovoľte, aby som vám predložila spoločnú správu Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre sociálne veci a bývanie o výsledku prerokovania návrhu účtovnej uzávierky Sociálnej poisťovne za rok 2002. Návrh účtovnej uzávierky Sociálnej poisťovne za rok 2002 bol predložený podľa § 7 ods. 1 písm. a) zákona Národnej rady Slovenskej republiky č. 274/1994 Z. z. o Sociálnej poisťovni v znení neskorších predpisov, ktorý pridelil predseda Národnej rady Slovenskej republiky rozhodnutím č. 226 zo 7. mája 2003 Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre sociálne veci a bývanie na prerokovanie do 13. júna 2003. Ako gestorský výbor určil predseda Národnej rady Slovenskej republiky Výbor Národnej rady Slovenskej republiky pre sociálne veci a bývanie,  ktorý predložil spoločnú správu o prerokúvaní návrhu vo výboroch i návrh na uznesenie Národnej rady Slovenskej republiky do 16. júna 2003. Obidva výbory prerokovali predložený návrh účtovnej uzávierky Sociálnej poisťovne za rok 2002 v stanovených termínoch. Výbor Národnej rady Slovenskej republiky pre financie, rozpočet a menu prerokoval predložený návrh dňa 11. júna 2003 a prijal uznesenie č. 96. Výbor konštatoval, že návrh účtovnej uzávierky Sociálnej poisťovne za rok 2002 bol predložený v súlade s § 7 ods. 1 písm. a) zákona Národnej rady Slovenskej republiky č. 274/1994 Z. z. o Sociálnej poisťovni v stanovenom termíne. Výbor súhlasil s návrhom účtovnej uzávierky Sociálnej poisťovne za rok 2002 s tým, že nasledovne celková tvorba fondov bola 96,856 819 mld. korún, výdavky boli 91,354 964 mld. korún, bilančný rozdiel dosiahol výšku 5,501 855 mld. korún. Výbor súčasne odporučil Národnej rade Slovenskej republiky návrh účtovnej uzávierky Sociálnej poisťovne za rok 2002 schváliť. Výbor Národnej rady Slovenskej republiky pre sociálne veci a bývanie prerokoval návrh účtovnej uzávierky Sociálnej poisťovne za rok 2002 dňa 12. júna 2003 a prijal k návrhu uznesenie č. 98. Výbor súhlasil s návrhom účtovnej uzávierky Sociálnej poisťovne za rok 2002 a odporučil Národnej rade Slovenskej republiky schváliť účtovnú uzávierku Sociálnej poisťovne za rok 2002 s tým, že celková tvorba fondov a výdavkov bola taká, ako už bolo uvedené pri Výbore Národnej rady Slovenskej republiky pre financie, rozpočet a menu. Výbor súčasne požiadal predsedu Správnej rady Sociálnej poisťovne o zabezpečenie vykonania auditu informačného systému Sociálnej poisťovne a po jeho prerokovaní v Správnej rade Sociálnej poisťovne informovať výbor o jeho výsledku. Výbor Národnej rady Slovenskej republiky pre sociálne veci a bývanie sa ako gestorský výbor oboznámil s výsledkami prerokovania predmetného návrhu, prerokoval spoločnú správu výborov na svojom rokovaní dňa 12. júna 2003, prijal uznesenie č. 106 a navrhol uznesenie Národnej rady Slovenskej republiky, jeho návrh je prílohou tejto správy. Gestorský výbor ma poveril, aby som informovala Národnú radu o výsledkoch prerokovania návrhu účtovnej uzávierky Sociálnej poisťovne za rok 2002 vo výboroch. Pán predsedajúci, skončila som, otvorte, prosím, diskusiu a hlásim sa do diskusie. P. Rusko, podpredseda NR SR: Ďakujem pekne. Otváram rozpravu. Konštatujem, že písomne sa neprihlásil nikto. Dávam možnosť prihlásiť sa ústne. Prihlásila sa len pani poslankyňa Navrátilová. Končím možnosť prihlásiť sa ústne a dávam slovo pani poslankyni. Nech sa páči. Ľ. Navrátilová, poslankyňa: Ďakujem za slovo, pán predsedajúci. Vážené kolegyne a kolegovia, neuplynulo veľa času, keď sme tuná prerokúvali návrh zákona o úprave dôchodkov. Bola tuhá plamenná diskusia o tom, či 6 % je málo alebo veľa, a odznelo tu veľa slov o tom, ako dobre je na tom Sociálna poisťovňa. Dovolím si upriamiť vašu pozornosť na prílohu č. 1 účtovnej uzávierky Sociálnej poisťovne, ktorá prehľadne uvádza plnenie rozpočtov, príjmov a výdavkov Sociálnej poisťovne a tvorbu fondov k 31. 12. 2002. Z tejto prehľadnej tabuľky je úplne zrejmé, aké sú deficity v základnom fonde dôchodkového zabezpečenia. Ak uvážime, že budúci rok nás čaká realizácia dôchodkovej reformy, teda celého systému sociálneho poistenia, kde tento systém presunu už bude možný len v obmedzenej miere, resp. nebude žiadny, a ak uvážime, že ročne pribúda asi o 1,7 % dôchodcov viac ako v predchádzajúcich rokoch, a ak k tomu pridáme fakt, že zo základného fondu nemocenského poistenia sa budú platiť príspevky na dôchodkové zabezpečenie invalidov, je úplne zrejmé, že návrhy na zvýšenie dôchodkov vo výške 10 % boli nereálne. Preto, ešte raz, pokladám za potrebné upozorniť na tento fakt a zdôrazniť, že naše rozhodnutie o 6-percentnom zvýšení dôchodkov bolo politicky rozumné, ale hlavne bolo racionálne. Ďakujem. (Potlesk.) P. Rusko, podpredseda NR SR: Ďakujem pekne. Vyhlasujem rozpravu o tomto bode programu za skončenú Chce sa k rozprave vyjadriť pán predseda správnej rady? Nie. Ďakujem pekne. Chce sa k sebe vyjadriť pani spoločná spravodajkyňa. Nie. Ďakujem pekne. Prerušujem rokovanie o tomto bode programu. Ďakujem pekne pani poslankyni. Ďalším bodom programu je výročná správa o činnosti a hospodárení Národného úradu práce, vrátane ročnej účtovnej uzávierky za rok 2002 . Materiál ste dostali ako tlač 236 a spoločnú správu výborov máte ako tlač 236a. Materiál uvedie predseda Predstavenstva Národného úradu práce minister práce, sociálnych vecí a rodiny pán Ľudovít Kaník. Nech sa páči, máte slovo, pán minister.